Broj: 711-I-2293-P-371/22-02-24

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Ivice Bakse,** **član Županijske skupštine Međimurske županije**, za davanjem očitovanja Povjerenstva, na 187. sjednici održanoj dana 23. rujna 2022.g. daje sljedeće

**OČITOVANJE**

**Način postupanja u situaciji sukoba interesa u kojoj bi se našao član Županijske skupštine Međimurske županije uređuje se etičkim kodeksom ponašanja jedinice područne (regionalne) samouprave, sukladno članku 4. stavku 1. ZSSI-a.**

Obrazloženje

Dana 13. rujna 2022. u knjizi ulazne pošte Povjerenstva, pod brojem: 711-U-7766-P-371/22-01-1, zaprimljen je zahtjev za očitovanjem Ivice Bakse, povodom kojeg se vodi predmet P-371/22.

Podnositelj navodi da je član predstavničkog tijela, Županijske skupštine Međimurske županije i vlasnik poslovnog subjekta koji posluje na području Međimurske županije te traži mišljenje Povjerenstva postoji li sukob interesa kod stupanja u poslovni odnos navedenog poslovnog subjekta s jedinicom područne (regionalne) samouprave u kojoj obnaša dužnost člana predstavničkog tijela, te s trgovačkim društvima i drugim pravnim osobama kojima je ta jedinica osnivač ili član. Zaključno navodi da je, sukladno članku 4. stavku 3. ZSSI-a, o vlasništvu nad poslovnim subjektom obavijestio predstavnika predstavničkog tijela te da je svjestan obveze obavještavanja predstavničkog tijela o stupanju u navedeni poslovni odnos s jedinicom područne (regionalne) samouprave u kojoj obnaša dužnost člana predstavničkog tijela ili s trgovačkim društvima i drugim pravnim osobama kojima je ista jedinica osnivač ili član, sukladno članku 4. stavku 5. navedenog Zakona.

Člankom 3. ZSSI-a propisano je tko su obveznici i obnašatelji dužnosti u smislu navedenog Zakona na koje se primjenjuju odredbe ZSSI-a. Osim obveznika koji su izričito navedeni u članku 3. stavku 1., u članku 3. stavku 2. ZSSI-a propisano je da se obveznicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Navedenim člankom Zakona nije propisano da bi član predstavničkog tijela jedinice područne (regionalne) samouprave bio obveznik u smislu odredbi ZSSI-a, stoga ga povodom obnašanja navedene dužnosti ne obvezuju odredbe istoga Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

Naime, ukazuje se podnositelju da je člankom 4. stavkom 1. ZSSI-a propisano da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti.

Stoga bi definiranje sukoba interesa u kojem se može naći član županijske skupštine te način postupanja kada bi bio u prilici odlučivati o ostvarivanju vlastitih poslovnih i financijskih interesa trebalo propisati etičkim kodeksom ponašanja, pri čemu je član županijske skupštine o nastanku poslovnog odnosa s jedinicom područne (regionalne) samouprave te s trgovačkim društvima i drugim pravnim osobama kojima je ta jedinica osnivač ili član dužan obavijestiti predstavničko tijelo u roku od 15 dana od njegova nastanka, sukladno članku 4. stavku 5. ZSSI-a.

Slijedom navedenog, odlučeno je kao u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Podnositelju Ivici Baksi, putem e-maila
2. Objava na internetskoj stranici Povjerenstva
3. Pismohrana, ovdje